Denver Nuggets şi Indiana Pacers au restabilit egalitatea, duminică, în semifinalele Conferinţelor din liga profesionistă nord-americană de baschet (NBA), obţinând victorii în faţa formaţiilor Minnesota Timberwolves şi, respectiv, New York Knicks, informează AFP.
În meciul al patrulea al seriei semifinale din Conferinţa de Vest, Denver Nuggets, campioana en titre, a învins-o cu 115-107 pe Minnesota Timberwolves, scorul la general fiind 2-2.
MVP-ul (cel mai bun jucător) sezonului regular, sârbul Nikola Jokic, şi coechipierul său Aaron Gordon au adus victoria pentru Nuggets, cu 35 puncte, 7 recuperări şi 7 pase decisive, respectiv, 27 puncte, 7 recuperări şi 6 pase decisive.
Anthony Edwards a fost cel mai bun marcator al meciului, cu 44 puncte, dar performanţa sa nu a fost suficientă pentru Timberwolves.
În Conferinţa de Est, Indiana Pacers s-a impus cu 121-89 în faţa lui New York Knicks, cu 14 aruncări de la trei puncte reuşite. Cei mai buni marcatori ai săi au fost Tyrese Haliburton (20 puncte) şi T.J. McConnell (15 puncte).
Înaintea meciului al cincilea, scorul general este egal 2-2.
Seriile se dispută după sistemul cel mai bun din şapte partide.